泊雲安下大風驟雨作柏梁體一篇
作者：邵博
朝代：宋

paragraphs: 晴空赤日飛丹霞，扁舟春熱汗且呀。
寒溫之候無乃差，朝猶挾纊莫著紗。
祝融暴橫勢莫加，驟將炎赫移韶華。
東皇遊冶窮豪奢，未終節序還其家。
忽驚猛吹揚白沙，煙雲四起相邀遮。
空中轣轆鳴雷車，樅樅白雨懸亂麻。
風師雨將相矜夸，千刃萬槊爭囂譁。
玄旌皂纛何紛葩，勢摇兩蜀掀三巴。
須臾雨止雷停撾，蒼雲掃盡天無瑕。
恍如脫兔離輕罝，回頭已見羲輪斜。
山開水靜風色嘉，喜翔燕雀嬉魚蝦。
紅顛白倒紛殘花，披張林葉舒草芽。
陰陽變化誰咄嗟，風雲乃爾相喧拏。
大哉一氣通幽遐，彼蒼高遠安能涯。
倚峯吟望心目賒，碧雲千里號歸鴉。